《旋庵老宿新筑幽居赋赠》
明代·释古电

山窗斜傍绿阴开，树色连烟过水来。日暮独寻花径去，潮平时见钓船回。

檐前野果分僧供，砌下秋葵为客栽。老大幽怀同少壮，夜深还上妙高台。

作者简介：古电，字非影。新会人。俗姓李。幼随母出世，依天然老人，明桂王永历十五年（一六六一）登具，清圣祖康熙十年（一六七一）住归宗，复行募吴越。比还雷峰，属典库藏。居栖贤，独肩常住之务。老人入涅，未蒙记莂，乐说劝梓其《石窗草》行世。示寂栖贤，世寿五十五。清光绪《广州府志》卷一四一有传。